ดาวโจนส์,ทองคำปิดร่วง/น้ำมันพุ่ง
หุ้นดาวโจนส์ปิดร่วง 345.95 จุด ถ้อยแถลงประธานเฟดดันบอนด์ยีลด์พุ่ง ด้านราคาน้ำมันพุ่งขึ้น 2.55 ดอลลาร์ ขณะที่ทองคำดิ่งลง 15.1 ดอลลาร์ ต่ำสุดในรอบ 9 เดือน
5 มี.ค. 2564

ดัชนีเฉลี่ยอุตสาหกรรมดาวโจนส์ปิดที่ 30,924.14 จุด ร่วงลง 345.95 จุด หรือ -1.11% ขณะที่ดัชนี เอสแอนด์พี 500 ปิดที่ 3,768.47 จุด ลดลง 51.25 จุด หรือ -1.34% ส่วนดัชนี แนสแดค ปิดที่ 12,723.47 จุด ร่วงลง 274.28 จุด หรือ -2.11%
ดัชนีดาวโจนส์ตลาดหุ้นนิวยอร์กปิดร่วงลงกว่า 300 จุดเมื่อวันที่ 4 มี.ค.64 โดยได้รับแรงกดดันจากอัตราผลตอบแทนพันธบัตรสหรัฐอายุ 10 ปีที่พุ่งขึ้นเหนือระดับ 1.5% หลังจากนายเจอโรม พาวเวล ประธานธนาคารกลางสหรัฐ (เฟด) เตือนว่าสหรัฐอาจเผชิญกับภาวะเงินเฟ้อหลังเปิดเศรษฐกิจ
สัญญาน้ำมันดิบเวสต์เทกซัส อินเตอร์มีเดียต หรือไลต์สวีตครูด ส่งมอบเดือนเม.ย. พุ่งขึ้น 2.55 ดอลลาร์ หรือ 4.2% ปิดที่ 63.83 ดอลลาร์/บาร์เรล ซึ่งเป็นระดับปิดสูงสุดนับตั้งแต่วันที่ 30 เม.ย. 2563 ขณะที่ สัญญาน้ำมันดิบเบรนท์ (BRENT) ส่งมอบเดือนพ.ค. พุ่งขึ้น 2.67 ดอลลาร์ หรือ 4.2% ปิดที่ 66.74 ดอลลาร์/บาร์เรล ซึ่งเป็นระดับปิดสูงสุดนับตั้งแต่วันที่ 25 ก.พ. 2564
ราคาทองคำตลาดโคเม็กซ์ ส่งมอบเดือนเม.ย. ร่วงลง 15.1 ดอลลาร์ หรือ 0.88% ปิดที่ 1,700.7 ดอลลาร์/ออนซ์ ซึ่งเป็นระดับปิดต่ำสุดนับตั้งแต่วันที่ 5 มิ.ย. 2563